[{"text_idx": "#000001", "text": "Migrazioa mundu osoan ematen den fenomenoa da; betidanik existitu da. Leku batetik bestera mugitzea gizon-emakumeen garapena bermatzeko ezinbesteko ekintza da, behar-beharrezkoa. Hala ere, mugimendu horien inguruan hainbat eztabaida piztu dira azkenaldian, xenofobia hauspotzen duten hainbat klixe, zurrumurru eta gezurrez josita. Euskal Herria, baita Uribe Kosta ere, Europako \u201canomalia\u201d bat izan da urte luzez migrazioari dagokionez, \u201cberandu\u201d heldu delako fenomeno hori hona. Gaur egun atzerrian jaiotakoen zenbatekoa gizartearen % 10 ingurukoa da, eta kopuru hori apurka-apurka igotzen joango da XXI. mendean zehar, ekonomia indartsu dagoen bitartean, adituen arabera."}, {"text_idx": "#000005", "text": "\u201cImmigrazioa gora doa eta horixe izango da euskal gizartearen ezaugarri handienetako bat XXI. mendean\u201d"}, {"text_idx": "#000006", "text": "Migrazio mugimendu horien inguruan hainbat eztabaida piztu dira azkenaldian, xenofobia hauspotzen duten hainbat klixe, zurrumurru eta gezurrez josita. Horietatik denetatik kalean gehien entzun daitekeena da immigrante \u201cgehiegi\u201d dagoela gurean; baina, benetan hala da? Eustatek emandako datuen arabera, kanpoan jaio direnen ehunekoa ez da % 10 baino gehiago Euskal Herrian, ezta Uribe Kostan ere."}, {"text_idx": "#000011", "text": "Mundu osotik etorritakoak ditugu gure artean, baina denetan populazio handiena osatzen dutenak Hego Amerikatik heldutakoak dira. Ondoren Europan jatorria dutenak daude, eta gutxienak Afrikakoak eta Asiakoak. Izan ere, askotariko arrazoiak egon daitezkeen arren, gurera etortzen diren gehienak migratzaile ekonomikoak dira; migrazio-fluxuen gorabeherek ekonomiak bizi duen egoeragaz dute eragin zuzena."}, {"text_idx": "#000012", "text": "\u201cAskok uste dutenaren kontra, migratzaile gehienak Barajaseko aireportutik datoz, ez pateretatik edo Ceuta eta Melillatik\u201d"}, {"text_idx": "#000013", "text": "Leku batetik besterako migratzaileen profilak eremu horretako lan-merkatuagaz du eragin zuzena. Hala, Lekeition eta Ondarroan senegaldarrak aurki daitezke, arrantza-guneak direlako horiek; gurean, aldiz, latinoamerikarrak daude, hizkuntzari esker zerbitzuen merkatuan arazo handirik gabe egin dezaketelako lan, berbarako zaintza-lanetan, etxeak garbitzen, tabernetan edo fruta-dendetan, besteak beste. Ekialdeko Europatik etorritako gizon-emakumeak beste profil batekoak izan ohi dira: \u201cEmakumeek zaintzan egiten dute lan, baina gizonek industrian eta obretan ibili ohi dira, lan horiek gauzatzeko beharrezkoa den prestakuntzarekin etortzen direlako euren sorterritik\u201d."}, {"text_idx": "#000014", "text": "Afrikar jatorria dutenek, aldiz, arazo gehiago izan ohi dituzte lana topatzeko eta langabezia-tasa handia dute: \u201c% 40k inguruk ez du lanik aurkitzen; euren pobrezia-tasa oso altua da\u201d, Fullaondoren berbetan. Horren zergatia da, Ikuspegiko adituaren arabera, Magrebetik eta Saharaz hegoaldetik etorritakoak estigmatizatuta eta diskriminatuta daudela. Gainera, orokorrean eurak oso herrialde txiroetatik etorri ohi dira, eta prestakuntza-maila ere ez da oso altua. Ondorioz, lan-merkatuan sartzeko zailtasun handiak dituzte, ez dituztelako beharrezkoak diren profilak betetzen."}, {"text_idx": "#000017", "text": "Gaur egungo gizartea azken hamarkada bietan emandako migrazio-prozesu horren ondorioa da. Aniztasuna areagotu egin da. Hala ere, horrek ez du zertan arazo bat izan. \u201cTentsioak sortu dira inoiz, baita elkarbizitzarako arazoak ere. Hala ere, horiek kudeatzen ikasi beharko dugu ezberdintasun sozialik ez emateko. Ez diogu ikuspuntu dramatiko batetik heldu behar erronka horri gizarte justu, kohesionatu eta berdintasunean oinarritutako bat eraiki ahal izateko\u201d, Ikuspegikoaren arabera."}, {"text_idx": "#000020", "text": "Ikusi dugunez, gurera etortzen diren migratzaileen gehiengoa ez da Afrikatik edo Asiatik etorritakoa, baizik eta Latinoamerikakoa. Pertsonak migratzera kondenatu dituzten hainbat fenomeno eman da azkenaldian, errefuxiatuen krisialdia deitu zaiona, besteak beste. Horren harira, askotariko mezuak zabaldu dira gurean, hala nola gerretatik ihesi dauden familiek Europara datozela modu masiboan, Siriatik batez ere. Gureari dagokionez, irudikatu gura izan dena da Ceuta eta Melillako hesia salto eginez edo pateretan etorri direla immigrante gehienak hona; hala ere, ez da inondik inora horrela. \u201cEspainiar Estatura datozen gizon-emakumeen gehiengoa Barajaseko aireportutik (Madril) datoz, edo autobusez\u201d, argitu du Arkaitz Fullaondok."}, {"text_idx": "#000021", "text": "Mezu xenofobo eta alarmista horiek ez dute eragin handirik izan oraindino gurean; bai, ordea, Andaluzian; VOX alderdi ultraeskuindarrak gorakada nabarmena izan du han. Ikuspegik egindako azkenengo Barometroaren arabera, 2018an Euskal Autonomia Erkidegoko herritarrek ez zuten uste immigrazioa gizartearen arazo bat denik; % 7,7k baino ez du iritzi hori, eta % 4,5ek, aldiz, arazo pertsonaltzat du. Aurreikus zitekeenez, euskal herritarrek atzerritar jatorriko pertsonak iristearekiko duten tolerantzia-maila egoera makro-ekonomikoari lotuta dago. Hala eta guztiz ere, euskal herritarren jarrerek krisi-garaiko erasoak jasan dituzte eta kezka handienek gure ongizate-estatuarekiko mehatxuakaz dute zerikusia; horiek aurreiritzi eta zurrumurruetan islatzen dira."}, {"text_idx": "#000024", "text": "Zurrumurruak, orokorrean, bertokoei \u201cseguru\u201d sentiarazteko mezuak helarazteko erabiltzen direla dio Aierdik. \u201cKopla-buruko bat dira, gizartearen alde batek beti bilatu izan du hori egoera jakin batean arazoak justifikatzeko eta errua norbaiti botatzeko\u201d, gehitu du Arkaitz Fullaondo Ikuspegiko kideak. Hala ere, zurrumurruen eta estereotipoen existentzia berez arriskutsua ez dela uste du Aierdik, \u201carazoa da horietan oinarrituta biztanleriaren zati bat diskriminatzea\u201d. Euskal herritarren iritziek eta jarrerek agerian uzten dute komunikabideok oso paper garrantzitsua dugula gizartean iritziak eta \u201cgogo-aldarte\u201d jakinak sortzeko orduan. Komunikabide askok zabaltzen dituzten irudiek errealitatea desitxuratzen dute eta immigrazioaren irudi distortsionatuak sortzen dituzte. Horien artean nabarmentzekoak dira etorkinen bolumenaren neurriz kanpoko pertzepzioa, besteak beste. Ikuspegik egindako Barometroaren arabera, herritarren gehiengoak uste du etorkinak gizartearen % 20 ingurukoa dela, benetako neurria erdia den arren. Horren harira, Aierdik dio \u201cilusio optiko\u201d baten aurrean gaudela: \u201cEtorkin gutxi dagoenean deigarriagoak egiten zaizkigu gehiago daudenean baino. Nobedadea denean, konturatu barik, gain-errepresentatu egiten ditugu\u201d."}, {"text_idx": "#000025", "text": "Delinkuentziagaz ere lotu dira immigranteak azken urteotan, haiek etortzeagaz batera delituak areagotu egin direlakoan. Aierdik gogoratu duenez, ezinezkoa da alde biak erlazionatzea, gero eta etorkin gehiago ditugun arren delinkuentzia-tasa asko txikitu delako. Hala ere, aitortzen du delinkuenteen artean etorkinen presentzia \u201cnabarmena\u201d izan daitekeela, \u201chori ezin da ukatu\u201d. Baina kontu handiz egin behar dugu irakurketa: \u201cDelituen gorakadak ematen direnean, litekeena da immigranteak asko izatea kasu horietan. Hala ere, delinkuentzia-tasa osoa hartu eta gizarte guztiarekin alderatuz gero, seguruenik immigranteen kopurua txikia izango da\u201d. Izan ere, gogoratu duenez, delitu txikien praktikak \u201cnormalagoak\u201d izan ohi dira gizartearen sektore diskriminatuetan. Horren harira, Aierdik uste du integraziorako politikek garrantzi handia dutela gizarte hartzaileetan, delinkuentziak eta integrazioak lotura estua dutelakoan. Hala, etorkinen enplegagarritasuna mahai-gaineratu du adituak: \u201cEnplegu-tasa altua denean, normalean, delinkuentzia-tasa jaisten da\u201d. Adituaren ustean, jendearen integrazioa bermatzeko politikek hezkuntzan jarri behar dute indargunea: \u201cModu horretan, lan-merkatuan sartzeko aukerak areagotzeaz gainera, jendea motibatzea ahalbidetzen da etorkizun oparoago bat izateko nahiagatik\u201d."}, {"text_idx": "#000027", "text": "HIRUKA gure eskualdeko euskara hutsezko hedabide bakarra da; egunero 10 udalerriren berri ematen dugu, eta hilabetero doan duzu aldizkaria kalean, tokiko komertzioetan zein erakunde publikoen egoitzetan. Proiektua bizirik jarraitzeko, ezinbestekoa dugu zu bezalako irakuleen babesa eta ekarpen ekonomikoa."}]